
Vaqui un an qu'avés decidat de mi nouma majourala dau Felibrige. Es ver qu'es pas una 
decisioun que si pilha aisamen. Ma es finda una founcioun que s'integra pas aisamen. 

Apres la nouminacioun avii pas la sensacioun d'estre majourala. Pensavi qu'embé lou proumié 
counsistori fach mi senterii enfin majourala . Ma lou 10 de nouvembre passat, ren. 

Pi mi siéu dich qu'embe la remesa de cigala dau 20 d'abriéu aurii fin finala aquela sensacioun. 
Era una propi bella journada, meravilhouha. Aqui, segur qu'ai sentit lou pés de la founcioun. 
Ma mancava quaucaren. 

Mancava aquéu moument, aqui e ahura. Es bessai per aco que lou laus dau majourau defuntat 
si fa a la Santo Estello de l'an d'aprés, per poudé avé lou temps de passa toui aquelu moument 
e d'integra psicoulougiacamen c'en que ven d'arriba. 


Es pas aisat d'escrieure un laus. Aquela tradicioun es un ate foudrt. Parla davan de vautre, de la 
majourala que nous a laissat es difficile. Se un majourau nouvelari si presenta davan de vous es 
perqué n'l a un qu'es partit per tougiou. « Es coum'aco que si fa ! » poudés mi dire, «ensin va la 
vida ! » e avés rasoun, toutoun la mouort fa parte de la vida. Ma fa un an que pensi a Jano 
Blacas. Fa un an que coura pensi au Felibrige, o que quauqu'un mi ven felicita per la cigala, 
pensi a Jano Blacas de la Pampeto. 


Ma denant de pensa ai mouort, pensi ai vivent. A la miéu mairina, Glaudeto, que ven de nous 
faire una bella Santo Estello e ai miéu pairin Valéri et Segne Mouttet. Qu auria pensat qu'un 
jour serii aqui, assetada davant de vous per aco faire. Pas iéu, dau segur.... Ma la miéu mairina, 
lu miéu pairin, e lou Counsistori, ahi. Avés cresut en i¢u. Vi rengraci. Siéu mai qu'ounourada. 


Una carga nouvela per i¢u, una nouvela respounsabilita apres aquela de regina, qu'ounourerai 
dau mai ben que pourrai couma I'an fach toui lu davancié de la cigala dis Isclo. Francés Delille 
en 1881, lou proumié titulari de la cigala e qu'a fach un juéc de mot embé la revirada en 
prouvengau dau siéu noum de maioun, Louis Charasse en lou 1913, Jousé Giordan, lou proumié 
majourau nissart en lou 1928, Raoul Arnaud en lou 1964, Louis Bribot en lou 1975, Enri Doriac 
en lou 1989 e fin finala Jano Blacas de 2011 a 2017. 


Mi reven ahura I'ounour de prounounga per la Santa Estella de Pertus lou laus de la majourala 
Jano Blacas. 


« Entre si verdi mountagnolo, pereilalin, vaqui Brignolo » canta Mistral en Calendal. Brignolo, 
pais doun es naissuda la majourala, un annada quoura lu oulivié avioun gelat. Aco era la si¢u 
maniera galanta per noun dire la si¢u data de naissenga, e que noun dirai !| Es naissuda en un 
vielha familha de Brignolo doun si parlava prouvencau cada jour. Fouguet alevada dai si¢u 
gran que li douneroun la lenga au brés couma si di. Es soubretout lou siéu paigran, per qu avia 
una vertadiera admiracioun e que li inculquet la cultura prouvengala. Estahioun a la campagna, 
luéc retirat doun lu liame tra li gens soun mai estrech e doun la lenga e la cultura si gardoun. Es 
en arribant a l'escola que lou siéu paigran s'enavisét qu'emplegava lou sujountiéu ! S'emplega 
touplen en prouvengau ma pas tant en frances ! Es a dire se la lenga éra naturala per ¢u ! Es 
dounca en aquéu countestou que Jano a emparat un prouvengau béu e recercat. 

Pi a fach lu siéu estudi universitari d'Istoria a-z-Ais e a passat lou councours per deveni 
magistressa. 


Passeét finda un diplouma d'ensegnament especialisat e durant 35 an, counsacret la siéu vida en 
aquelu pichoui. 


S'oucupa dei enfant emb'un retardi d'aprentissage es propi difficile. Cau desplega una fouor¢a 
impourtanta per interessa lu pichoui. A l'epoca aquela classa si sounava « classe de 
perfectionnement » eroun soubretout de classa barradi embé pau d'escambi embé lu autre 

Es aqui que Jano fouguet meravilhouha. A dedicat touta la siéu energia per ensegna differament. 
La siéu classa era en un presfabricat au fount de l'escola e aqui una pedagogia differenta si 
debanava. 

Ai pouscut avé lou testimoni de la siéu diretri¢a que si remembrava de la magistressa qu'era. 
Una magistressa devoutada ai siéu escoulan ma soubretout qu'avia envueia de faire li causa a la 
siéu maniera. Pouden meme dire qu'era novatri¢a en lou siéu modou d'ensegna. 

Durant aquéu temp a pas arresta de prouva d'interessa lu pichoui. Fahia emb'elu de teatre, de 
pintura e de la broudaria finda ! 


Iéu que si¢u magistessa lou sabi qu'es un tour de foudr¢a qu'a fach. Lu couléga qu'ai augut au 
telefonou soun d'accordi per dire qu'era una magistressa, e soubretout una frema, qu'era propi 
aimada de cadun tant dai escoulan que dai sieu coulega. Per ana au travalh asperava la siéu 
diretriga, Madama Calais, cada jour au caire de la carriera per li ana ensen en veitura. Ensin es 
naissuda un'amista fouorta tra eli e un béu moument per charra, qu'aco li agradava touplen! 

Soun estadi 30 an coulega. Aco mouostra ben l'estacament qu'avioun e soubretout lou caratere 
de Jano ; « Una tant bella persouna » di la siéu diretriga, « talamen aimable e agradenta » . 

Era un autre temps. Ancuei li a trou de mouvimen, trou de cambiament per esta en una souleta 
classa per escasi toute la si¢u vida proufessiounala. M'aurii agradat d'avé una coulega coum'ela. 
Li pensen pas ma proufessour pau estre un mestié de soulituda. Sian soulet embé lu escoulan, 
ma embé de coulegua couma Jano es coum'aco qu'una escola ten drecha, va de l'avant, ven 
foudrta. A la fin de la siéu vida proufessiounala a agut li paumoula académica en lou 1986. 


Per parla de la lenga ahura a seguit lu cours de prouvengau souta l'ensegnamen de Gabricéu 
Larose, mestre en gai sabé e mestre de masseto couma aquelu de I'escrivan Andriéu Degioanni 
a l'escola de Carami. 


A finda ela dounat durant d'an e d'an de cours de lenga en aquesta escola. Embé lou siéu sabé, 
la siéu gentilessa e la siéu capacita a faire l'unanimita, era tout designada per deveni la nouvela 
cabiscola apres Andri¢u Degionni. Pouden finda remarca qu'a emparat la lenga a mai de 250 
pichoui de l'escola materna e elementeri Jean Jaurés de Brignolo de 1986 fin a 1993. Una 
retirada pas tant retirada qu'aco ! 


L'escola de Carami fouguet la siéu segounda familha. La séu maioun es ancuei legada a la vila 
per estre un luec dedicat a la cultura prouvengala. Despi lou 23 de jun dou 2018, l'Oustau 
Barthelemy de la Pampeto carriera Frederi Mistral es vengut, segoun la siéu voulounta, lou sedi 
de l'Escolo de Carami presidada per Monique Mejean, la si¢u amiga, ahura la cabiscola, a 
l'oucasioun dei 90 an de l'associacioun e dei festa prouvengali de la San Jouan. 


Embé aquesta retirada a pouscut si tourna de nou devers lou siéu proumié amour, la lenga. 
Parlava un prouvengau maritima ma chausissét pura d'emplega lou rodanenc a I'escrich. 


E la siéu pluma fouguét mantun cou laureada: 


-Ai juec Flourau setenari dau Felibrige a agut :: 


-lou 4enc pres en 1990 
-lou 2nd pres en 1997 
-lou 2nd pres en 2004 e 2011 
-Es venguda Mestressa en gai sabé en 1991 
-Chivalié dins I'ordre dis Art e di Letro en 2000 
-Lou pres Bruno Duran, Academi de Scienci e de l'art de la Terro en 1993. 
-Es en 2011 qu'es venguda majourala. 


Ma parlen un pau de la siéu obra. A escrich e publicat una desenau de conte e de rouman. Era 
finda particulieramen ativa per escrieure en l'Armana Prouvengau. Ai siéu oussequi, lou 
Majourau reinié Raybaud diguet « Me deve d'evouca la femo de letro, la flamo roumanciera 
ounte sa remirablo proso pouetico fai mirando dins un estile pampaiejant ». 


Couma autour a escrich 9 libre: 


-En 1989 D'estello au plan de miejour 
-En 1990 L'arc de sedo 

-En 1992 Bounur courre que t'agante 
-En 1994 Li conte do matagot 

-En 1995 La titourello 

-En 1999 Pantai verai 

-En 2003 La malo d'amarino 

-En 2004 Lou vent verd 

-En 2009 Loia 


Una bella producioun per aquela que firmava Jano de la Pampeto. Aquelu libre retrassoun toui 
de souveni siéu. Es roumangat dau segur ma es quaucaren o de viéugut 0 audit quoura éra jouve. 
Pouden finda pensa que retrouven en aquelu escrich una vida que I'auria agrada de vieure. Embé 
l'escritura a bessai pouscut repensa la siéu vida. La siéu obra n'en permite de retrouva la siéu 
anima d'enfant. Anima que Jana cultivet touta la siéu vida au countat dei siéu escoulan. En 
l'article de Prouvengo d'aro que parla de la disparicioun de Jano, l'autour di qu'aquela anima « 
i¢ douné lou biais de counta d'istori que podon enanta li pichot e lis adulte. » 


Ma s'es finda interessada ai prouverbi. Per la Santo estello de San Maissimin a fach tout un 
travalh d'escritura de prouverbi sus cada deventura dei masaguin. 

A la fin de la siéu vida a tougiou countinua d'ajuda toui aquelu qu'avioun besoun d'un counséu, 
d'una courecioun d'obra, lu estudiant tant couma lu adulte. La magistressa qu'era, era jamai tant 
luen perqué avia una pacienga estraourdinari e soubretout fahia li siéu courecioun embé I'estilo 
rouge.... 


En cercant de counouisse la siéu vida, toui aquelu que m'an parlat soun d'accordi per dire qu'era 
una frema discreta, jamais saute mi davant, ma au travalh sempre ! Per lou ben de la lenga e per 
lou ben de Brignolo ! Finda lu brignolenc l'an toujou aimada. La siéu istoria, la siéu sapienca 
fa qu'era una valour segura dau pais Brignolenc. 


Un'amiga si¢ua, Madama Cestor remarca finda qu'era una pastroulhéra, e si souven en rihent, 
qu'era « impoussible de segre un espetacle talamen parlava ». 
era fnda quauqu'un emb'un caratere fouort ! Si laissava pas pista lu agassin! 


Era finda una frema altruista, vehia tougiou de bouon en cadun. Aco si qu'es una marca de 
dubertura sus li gens. 

Ma la siéu maniera d'estre talamen discreta a fach que noun es estada recounouissuda couma si 
déu. Es cen que pou arriba emb'aquelu que travalhoun per I'eternita d'una causa. 


L'eternita, Jano a la siéu definicioun. Si retrouva en Lu Conte dau Matagot. Vous vau lige un 
estrach : 


«Toustéms 


Lou téms ? 

Eternita de la roucaredo nuso, de la terro mouisso vo secarouso, de l'erbo fino, di flour 
preciouso,que subrevicuran a l'ome terradouren. 

Eternita dou vént fugidis e bramaire couchant li niéulo de countoun-ramo candi, lou 
téms d'uno daiado umano. 

Eternita de l'estelan que revouluno dins lou céu ensourni desempiéi la debuto dou 
Mounde. 

Eternita di quatre sesoun, chasque an respelido, pér escantiha li ben de la terro. 

Eternita de la mar duriginalo bressant li countinént. 

Eternita di voulcan que conton I'aventura nostro, regisclant si secrét tre la freschaio 
souteirano. 

Eternita de l'ér inchaspable que carrejo li gréu de la fegoundita tant bén que li perfum 
suti¢éu vo pudeént, barrulant souto la capo dou souléu. 

Adounc, Téms sourd coume un toupin, emai tucle ! 

Que noun ! Lou téms es lou dre a la vido : vido pouderouso de l'ome,vido inchaiénto vo 
espourido de la bestieto, vido fruchouso de la planto, menudeto cahilhado a soun racinage. An 
de leissa sa piado, meteore travessant lou céu de I'Eternita. Soun inteligénci, soun istint, soun 
esta, fargon la cadeno de la couneissén¢o, de fes esclapado mai sémpre renadivo, qu'asseguro 
nosto presénci toustéms sus terro. [...] » 


Cara Jano, li a mai qu'aquesta cigala que nous liga. Sies venguda Majourala lou jour doun siéu 
venguda regina. Si¢éu venguda finda iéu magistressa, couma tu. Sian frema t'ai doui. Si sian 
rescountradi doui cou. Ma mi remembri ben de tu. La segounda fés m'as escrich quaqui rega 
que gardi en lou miéu couor... 

Ahura que sies en la tiéu Eternita juri de faire lou mai ben que pourrai per pourta aquesta cigala. 


